《仆坐钓矶季野弟寄诗来因次韵》
宋代·喻良能

湖岸柳根半欹侧，柳边仍有陂陀石。
不因斧凿成渔矶，燕坐未妨钩饵垂。
磬湖宁待他山错，白波分影涵翠幄。
翠幄阴中千结藤，对面好山罗画屏。
遥岑无云明入眼，遣我烂如岩下电。
平生不忧臭於铜，俗氛安能蔽重重。
兴来散策饥来食，起居无时惟其适。
诗穷吾师杜少陵，一杯未用身后名。
他年挂冠不待老，归来从君乞身早。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。